24.3.2022.
HR
Službeni list Europske unije
C 132/81 srijeda, 6. listopada 2021.
72. potiče obje strane da razmjenjuju najbolje regulatorne prakse; snažno potiče EU i SAD da nastave pregovore o ocjenjivanju sukladnosti kako bi uklonili financijski opterećujuće necarinske prepreke; naglašava da je važno da se te dvije strane usklade i predvode koaliciju partnera sličnih stavova kako bi se poboljšala primjena transatlantskih standarda od strane međunarodnih organizacija za normizaciju;
73. poziva obje strane da se koriste trgovinom kao sredstvom za borbu protiv klimatskih promjena i postizanje uzlazne konvergencije; u tom pogledu potiče obje strane na suradnju u određivanju cijena ugljika, a posebno na koordinaciju razvoja mehanizma za graničnu prilagodbu emisija ugljika te učinkovitih mjera protiv nezakonite trgovine oružjem i povećanja transparentnosti i odgovornosti u trgovini oružjem, uključujući izvoz oružja SAD-a i država članica EU-a;
74. poziva SAD i EU da surađuju u pogledu globalnog poreza na dobit u okviru OECD-a, a posebno pozdravlja postignuti dogovor zemalja iz skupine G7 o globalnoj poreznoj reformi i ističe dogovor o minimalnoj globalnoj stopi poreza na dobit od najmanje 15 %, kao i da surađuju u borbi protiv prijevara i štetnih trgovinskih praksi;
75. naglašava da snažniji trgovinski i gospodarski partneri doprinose jačanju savezništava; pozdravlja napore koje obje strane ulažu kako bi njihovi lanci opskrbe postali otporniji, naročito u pogledu kritičnih sirovina;
76. poziva na pojačanu suradnju EU-a i SAD-a na Arktiku s obzirom na otvaranje novih navigacijskih putova i moguću dostupnost prirodnih resursa zbog klimatskih promjena i uzimajući u obzir sve veći gospodarski interes drugih zemalja za Arktik, kao što je Kina; poziva Komisiju da se i u svojoj predstojećoj strategiji za Arktik pozabavi tim mogućnostima i izazovima;
77. apelira na Komisiju da u svojoj suradnji sa Sjedinjenim Američkim Državama uvijek bude transparentna, među ostalim, objavljivanjem svih prijedloga upućenih SAD-u i jamčenjem sudjelovanja Parlamenta i civilnog društva u razvoju tih prijedloga kako bi se povećalo povjerenje potrošača i građana;
Zajedničko suočavanje sa sigurnosnim i obrambenim izazovima
78.
ističe da je transatlantski savez i dalje ključan za sigurnost i stabilnost europskog kontinenta s obzirom na to da je NATO temelj kolektivne obrane Europe i ključni stup europske sigurnosti; nadalje, ponovno ističe da saveznici i partneri NATO-a te Europska unija kolektivno moraju učiniti više kako bi ispunili legitimna očekivanja od njih kao vjerodostojnih i ravnopravnih transatlantskih partnera koji mogu i voljni su braniti se i upravljati krizama u svojem susjedstvu, preuzimajući vodstvo kada je to potrebno, no u bliskoj suradnji sa Sjedinjenim Američkim Državama; zalaže se za promjenu ravnoteže odgovornosti u transatlantskim odnosima u području sigurnosti poticanjem veće samostalnosti država članica EU-a u pitanjima obrane kako bi se smanjilo opterećenje SAD-a i tako da se stvore sinergije između članstva u NATO-u i obrambenih kapaciteta EU-a; naglašava da se suradnja EU-a i NATO-a temelji na 74 zajednički dogovorena djelovanja u određenim područjima; podsjeća na to da te dvije organizacije imaju različite zadaće i prioritete, pri čemu je NATO nadležan za kolektivnu teritorijalnu obranu svojih članica, a EU nastoji upravljati vojnim krizama u inozemstvu, s potencijalom za daljnji dijalog i suradnju u pogledu sigurnosnih izazova te strateško partnerstvo izgrađeno na zajedničkoj potpori temeljnim vrijednostima demokracije, slobodi i promicanju mira; ističe da se temeljitijom suradnjom, udruživanjem i dijeljenjem te učinkovitim i transparentnim europskim obrambenim sektorom jačaju kapaciteti dostupni NATO-u; naglašava da će se stvaranjem snažne industrijske baze EU-a i snažnijim vojnim sposobnostima na razini EU-a te ulaganjem u vojnu mobilnost i interoperabilnost ojačati EU, ali istovremeno i transatlantski savez, te stvoriti sinergija s ulogom i važnošću EU-a i njegovih država članica u NATO-u; stoga izražava svoju potpunu predanost europskim obrambenim inicijativama, posebno Europskom razvojnom fondu, PESCO-u i Europskom instrumentu mirovne pomoći, među ostalim; naglašava da transatlantsko partnerstvo može biti uspješno samo ako sve države članice ispune svoje obveze, uključujući obveze u pogledu ulaganja u obranu, i uzajamno si pružaju potporu i teže uravnoteženijoj raspodjeli opterećenja; naglašava potrebu da svi saveznici NATO-a financijski ulažu u razvoj, stjecanje i održavanje kapaciteta koji su NATO-u potrebni za obranu njegovih građana; skreće pozornost i na tekući postupak izrade nacrta Strateškog kompasa EU-a, koji će biti prekretnica za snažniju europsku suradnju u području obrane i sigurnosti te ističe da bi Strateški kompas trebao biti usko povezan s izradom strateškog koncepta NATO-a te je uvjeren da ti usporedni postupci pružaju jedinstvenu priliku da se znatno unaprijedi i osuvremeni transatlantsko političko i sigurnosno partnerstvo te da ga se osposobi za rješavanje trenutačnih globalnih izazova s kojima se suočavaju i EU i SAD; ističe da ambicija europske strateške autonomije ni na koji način ne potkopava NATO, već ga nadopunjuje; poziva na sklapanje administrativnog dogovora između Europske obrambene agencije i Sjedinjenih Američkih Država te pozdravlja predanost EU-a i SAD-a što skorijem pokretanju rasprava, što se odražava u izjavi objavljenoj na kraju sastanka na vrhu između EU-a i SAD-a 15. lipnja 2021.; promiče uspostavljanje postupaka koordinacije vanjske politike te sigurnosne i obrambene politike između SAD-a, EU-a i Ujedinjene Kraljevine;